CELEX: 32005R1896
Language: sk
Date: 2005-11-18 00:00:00
Title: Nariadenie Komisie (ES) č. 1896/2005 z 18. novembra 2005, ktorým sa mení a dopĺňa nariadenie (ES) č. 887/2005, ktorým sa otvára krízová destilácia podľa článku 30 nariadenia Rady (ES) č. 1493/1999 pre určité vína v Grécku

19.11.2005   
            
            
               SK
            
            
               Úradný vestník Európskej únie
            
            
               L 302/33
            
         
      NARIADENIE KOMISIE (ES) č. 1896/2005
   z 18. novembra 2005,
   ktorým sa mení a dopĺňa nariadenie (ES) č. 887/2005, ktorým sa otvára krízová destilácia podľa článku 30 nariadenia Rady (ES) č. 1493/1999 pre určité vína v Grécku
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), najmä na jeho článok 33 ods. 1 písm. f),
   keďže:
   
               (1)
            
            
               Nariadenie Komisie (ES) č. 887/2005 (2) otvorilo krízovú destiláciu stanovenú v článku 30 nariadenia (ES) č. 1493/1999 pre určité vína vyrobené v Grécku.
            
         
               (2)
            
            
               Keďže krízová destilácia sa v Grécku uplatňuje prvýkrát, pri spustení systému sa zaznamenali určité materiálne problémy. Niektorým producentom, ktorí si želajú zúčastniť sa na tejto destilácii, hrozí, že nebudú môcť dodať svoje vína na destiláciu v stanovenej lehote. Na zabezpečenie účinnosti daného opatrenia je teda nevyhnutné predĺžiť lehotu na dodanie vín do liehovaru stanovenú v nariadení (ES) č. 887/2005 až do 31. januára 2006.
            
         
               (3)
            
            
               Nariadenie (ES) č. 887/2005 by sa preto malo zodpovedajúcim spôsobom zmeniť a doplniť.
            
         
               (4)
            
            
               Na zabezpečenie kontinuity opatrenia je potrebné, aby sa toto nariadenie uplatňovalo od 15. novembra 2005.
            
         
               (5)
            
            
               Opatrenia ustanovené v tomto nariadení sú v súlade so stanoviskom Riadiaceho výboru pre víno,
            
         PRIJALA TOTO NARIADENIE:
   Článok 1
   Prvý odsek článku 4 nariadenia (ES) č. 887/2005 sa nahrádza takto:
   
      „1.   Množstvá vín, ktoré sú predmetom schválených zmlúv, sa musia dodať do liehovaru najneskôr do 31. januára 2006. Vyrobený lieh sa musí dodať intervenčnej agentúre v súlade s článkom 6 ods. 1 najneskôr do 15. marca 2006.“
   
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 15. novembra 2005.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 18. novembra 2005
      
         
            Za Komisiu
         
         Mariann FISCHER BOEL
         
         
            členka Komisie
         
      
   
   
      (1)  Ú. v. ES L 179, 14.7.1999, s. 1. Nariadenie naposledy zmenené a doplnené Aktom o pristúpení z roku 2003.
   
      (2)  Ú. v. EÚ L 148, 11.6.2005, s. 34.